
Høring over udkast til anordninger om ikrafttræden for Grønland af lov om ændring af lov om luftfart
By-, Land- og Transportministeriet sender hermed udkast til anordning om ikrafttræden for Grønland af lov om ændring af lov om luftfart i høring.
Udkast til anordning om ikrafttræden for Grønland af lov om ændring af lov om luftfart har til formål at sætte de ændringer af luftfartsloven, som Folketingets vedtog den 18. december 2025, i kraft for Grønland (lov nr. 1787 af 29. december 2025).
Anordningsudkastet lægger op til en ændring af luftfartsloven, som den gælder for Grønland, på fire punkter:
Med udkastet lægges indledningsvis op til at tilføje en bestemmelse, hvor begrebet ikke-samarbejdsvillige drone defineres.
Der lægges op til at etablere hjemmel, der muliggør at fastsætte regler om droneoperatørens ansvar, offentlige myndigheder og infrastrukturforvalteres ansvar samt regler om regreskrav og ansvarsfordeling i forbindelse med neutralisering af ikke-samarbejdsvillige droner. Formålet er det skal fremgå klart, hvordan ansvaret for skader forvoldt ved neutralisering af droner fordeles.
Dernæst lægges op til at etablere hjemmel, der muliggør at fastsætte regler om anmeldelse af flyveplaner og kontaktoplysninger forud for droneoperationer. Formålet er at give myndigheder og infrastrukturforvaltere bedre mulighed for at identificere en droneoperatør bag en droneoperation og at skelne mellem lovlige og ulovlige droneoperationer. Anmeldelse af flyveplaner vil også kunne bruges i forbindelse med en eventuel erstatningssag f.eks. i tilfælde af en uretmæssig neutralisering af en drone.
Endeligt lægges op til at etablere hjemmel, der muliggør at fastsætte regler om neutralisering af ikkesamarbejdsvillige droner. Bestemmelsen giver hjemmel til at fastsætte regler om, at visse offentlige myndigheder eller infrastrukturforvaltere, der er ansvarlige for bl.a. kritisk infrastruktur, kan indgå en aftale med Trafikstyrelsen om neutralisering af ikke-samarbejdsvillige droner. Myndigheder eller infrastrukturforvaltere, der har indgået en sådan aftale vil f.eks. kunne neutralisere en ikkesamarbejdsvillige drone, såfremt den flyves ulovlig og droneoperatøren ikke kan identificeres. Ændringen har til formål at styrke beredskabet og give relevante myndigheder og infrastrukturforvaltere mulighed for at kunne håndtere ikkesamarbejdsvillige droner i geografiske dronezoner, herunder i området med kritisk infrastruktur.
Formålet med ændringerne er derfor at skabe det nødvendige lovgrundlag for at kunne fastsætte nærmere regler på droneområdet, med det formål at bl.a. beskytte den civile befolkning, understøtte effektiv militær mobilitet eller til at prioritere kritisk infrastruktur og civile beredskabsformål.
By-, Land- og Transportministeriet gør opmærksom på, at Grønlands Selvstyre i foråret 2027 forventes at behandle et yderligere udkast til anordning, som blandt andet indeholder en række ændringer af dronereglerne, der følger af lov nr. 970 af 29. juni 2020. Det bemærkes, at gennemførelsen af denne anordning forudsætter, at det andet udkast til anordning samtidig sættes i kraft for Grønland. Der henvises til https://naalakkersuisut.gl/Hoeringer for yderligere information herom.
Høringsmaterialet vil blive gjort tilgængeligt på https://hoeringsportalen.dk/.
By-, Land- og Transportministeriet skal venligst bede om eventuelle bemærkninger senest den 20. november 2026.
Bemærkninger sendes til trm@trm.dk og clen@trm.dk med angivelse af sagsnummer 2024-5207 i emnefeltet. 
Spørgsmål til høringen kan rettes til Clara Oksfeldt Enevoldsen på clen@trm.dk  eller 29 67 53 36.
Med venlig hilsen
Clara Oksfeldt Enevoldsen
Fuldmægtig

